Piv Bernths chef ser ingen problemer i, at dramachefen har udtalt sig kritisk om Dansk Folkeparti.

DR fører ingen kamp mod Dansk Folkeparti, selvom partiet føler sig udsat for det.

Sådan lyder det fra Tine Smedegaard Andersen, der er kulturdirektør i Danmarks Radio, efter Radio24syv fredag har fortalt, at dramachef Piv Bernth har udtalt sig kritisk om Dansk Folkeparti.

Piv Bernth sagde tilbage i november under et interview med Radio New Zealand, at Dansk Folkeparti i virkeligheden ikke er venligt stemt over for pensionister, og at hun ”ikke har respekt” for partiets manglende regeringsdeltagelse.

Udtalelserne fra Piv Bernth er dog langt fra ensbetydende med, at DR har en politisk slagside, forsikrer Tine Smedegaard Andersen.

- I den her sag vil jeg sige, at det er spøgelser ved højlys dag. Vi driver ikke politiske dagsordener i DR, og det gør vi heller ikke i den her sag, siger Tine Smedegaard Andersen.

- Hun har ret til at have den holdning

Piv Bernths kritik af Dansk Folkeparti faldt under et interview, hvor dramachefen var inviteret i studiet for blandt andet at fortælle om at lave dramaserier som Borgen og Forbrydelsen.

Undervejs i interviewet blev Piv Bernth også spurgt ind til virkelighedens politiske liv i Danmark, og det var her, at udtalelserne om Dansk Folkeparti faldt.

Det har fået Dansk Folkepartis næstformand, Søren Espersen, til at konkludere, at det nu er endegyldigt bevist, at DR fører en kamp mod Dansk Folkeparti.

Men Piv Bernth har lov til at deltage i den offentlige debat, siger Tine Smedegaard Andersen.

- Vi skal passe på, vi ikke får berufsverbot og sindelagskontrol i DR eller i Danmark i det hele taget, siger hun og tilføjer:

- Hun har ret til at have den holdning.

Fuld tillid

Tine Smedegaard Andersen siger, at hun har fuld tillid til, at Piv Bernth kan varetage jobbet som dramachef i DR uden at blande politiske holdninger ind i det og henviser til, at Piv Bernth selv har været ude og sige, at hun måske skulle have holdt sin mund.

- Vi skal være sikre på, at hun ikke tager det med ind i klipperummet, og det er jeg sikker på, at hun ikke gør, siger Tine Smedegaard Andersen.